বিপুল পরিমাণে অর্থই কি ভাঙড়ের আন্দোলনের সমাধানসূত্র! এলাকায় কান পাতলে তেমনই শোনা যাচ্ছে।
ভাঙড়ের সাবস্টেশন বিরোধী আন্দোলনে দু’জন নিহত হয়েছেন। দক্ষিণ ২৪ পরগনার এই এলাকাকে কেন্দ্র করে মমতা বন্দ্যোপাধ্যায়ের সরকারের বিরুদ্ধে আন্দোলনে অক্সিজেন পেতে চাইছে বিরোধীরা। এহেন পরিস্থিতিতে প্রকল্পের কাজ এগিয়ে নিয়ে যেতে সমস্যায় পড়েছেন পাওয়ার গ্রিড কর্তৃপক্ষ। সমাধানসূত্রে খুঁজতে সোমবার বিদ্যুৎমন্ত্রী শোভনদেব চট্টোপাধ্যায়ের দ্বারস্থ হন গ্রিডের অন্যতম কর্তা ভরতভূষণ। তিনি বিষয়টি সমাধানের জন্য বিদ্যুৎমন্ত্রীকে বলেন। বিষয়টি নিয়ে মুখ্যমন্ত্রীর দ্বারস্থ হওয়ার জন্য পাওয়ার গ্রিড কর্তৃপক্ষকে ‘পরামর্শ’ দিয়েছেন শোভনদেব। 
সূত্রের খবর, গ্রিডের কর্তাকে বিদ্যুৎমন্ত্রী একথাও জানান, এখন যা পরিস্থিতি তাতে অপেক্ষাই শ্রেয়। পাশাপাশি, পাওয়ার গ্রিড কর্তৃপক্ষ বিদ্যুৎমন্ত্রীকে জানান, ভাঙড়ের ওই জমির জন্য একর পিছু কয়েক কোটি টাকা করে চাওয়া হচ্ছে। ওই পরিমাণ টাকা দিতে হলে প্রকল্পের কাজ এগনো অসম্ভব।
প্রসঙ্গত, আন্দোলন চলাকালীন বিভিন্নভাবে সাবস্টেশনের কাজ এগিয়ে নিয়ে যাওয়ার জন্য গ্রামবাসীদের বার্তা পাঠিয়েছেন পাওয়ার গ্রিড কর্তৃপক্ষ। গ্রামবাসীদের তরফে জানিয়ে দেওয়া হয়েছে, একর পিছু কয়েক কোটি টাকা না-দিলে জমি পাওয়া সম্ভব নয়। বিদ্যুৎ দফতরের এক কর্তার কথায়, ‘‘সরকারের মনোভাব বুঝতেই বিদ্যুৎমন্ত্রীর সঙ্গে কথা বলেছেন কর্তৃপক্ষ।’’ মুখ্যমন্ত্রী কয়েকদিন আগেই বিধানসভায় জানিয়েছিলেন, ভাঙড়ের মানুষ না-চাইলে কোনওভাবেই পাওয়ার গ্রিড হবে না।
প্রসঙ্গত, ভাঙড়ে প্রথম দিকে জমির যে দাম দেওয়া হয়েছিল, পরে গ্রামবাসীদের মনোভাব বুঝে সরকারের সঙ্গে কথা বলে তা আরও বাড়িয়েছিলেন গ্রিড কর্তৃপক্ষ। কিন্তু সাবস্টেশন-বিরোধী আন্দোলনের পর জমির দাম আরও বাড়াতে চাইছেন গ্রামবাসীরা।